入崖口五渡寄李適
作者：宋之問
朝代：唐

paragraphs: 抱琴登絕壑，伐木泝清川。
路極意謂盡，勢回趣轉綿。
人遠草木秀，山深雲景鮮。
余負海嶠情，自昔微尚然。
彌曠十餘載，今來宛仍前。
未窺仙源極，獨進野人船。
時攀乳竇憩，屢薄天窗眠。
夜弦響松月，朝楫弄苔泉。
因冥象外理，永謝區中緣。
碧潭可遺老，丹砂堪學仙。
莫使馳光暮，空令歸鶴憐。